I. Petrus Dei gratia tusculanus episcopus apostolice Sedis legatus universis fidelibus ad quos littere iste pervenerint salutem in Domino. Compositionem per nos et alias discretas personas inter monasteria cisterciense et sancti Germani parisiensis, de communi utriusque patris assensu et coniventia factam ad peticionem abbatum et fratrum, presentibus litteris adnotatam et per eas memorie posterorum duximus commendandam. Convenit igitur inter eos et unanimiter est approbatum ut quicquid eo tempore quo facta est hec compositio, fratres cistercienses tenebant super his que ad jus monasterii sancti Germani quomodolibet pertinebant, in omni deinceps pace possideant, solitos census annuos monachis de Gilliaco reddituri. Census tamen sex sextariorum annone augebitur, ut novem reddant per annos singulos, quorum medietas altera tritici, altera sit avene. Et sit pax inter eos de decimis et aliis querelis. II. De cetero terras mansorum vel qui terragium debent sancto Germano, sine assensu ecclesie illius cistercienses nullo modo recipient. Quibus similiter censuales predicti monasterii terras emere vel in vadio suscipere deinceps non licebit. Si quis vero de terris censualibus in elemosinam cisterciensibus aliquid dare voluerit, nec abbas sancti Germani concessit ut fiat, nec cisterciensis remisit vel concessit ut non recipiat. III. Similiter questio de usuario nemoris de Chanbala necdum potuit terminari, sed provisum est ut quotiens cistercienses causa usuarii in nemore illo aliquid acceperint, si monachi vel servientes sancti Germani supervenerint, violentiam nullam vel dampnum inferant, sed sub plegiis, qui dati sunt, recredant, ita ut propter hoc neutra partium aliquid sui juris amittat, et sic permaneat donec querela ista compositione vel judicio terminetur. Quod autem fuerit judicatum sive de emendationibus forisfactorum sive de usuario, utraque pars firmiter observabit. Plegii sunt per manum nostram dati, abbates Virzilliacensis et sancte Genovephe. IV. De duobus molendinis, quorum alter Semerius tenet sub annuo censu .V. solidorum et trium sextariorum, alterum prior Gilliaci habet, sic tenebitur ut arbitrio bonorum virorum, qui hujus rei periciam habent, taliter ambo temperentur ne alterum alteri noceat, nec utralibet pars aliquo modo aliquem ad quod duorum molendinorum voluerit ire prohibeat, nec per se nec per alios ad destructionem alterius molendini intendat. Helemosinam vero quam Semerius in suo molendino cisterciensibus contulit, abbas sancti Germani laudavit, salvo censu suo a Semerio vel a successoribus suis reddendo. V. De terris dominicalibus monachorum de Gilliaco consciencie abbatis cisterciensis commissum est ut, si quidem intra hos .XX. annos ab Odone ejusdem loci priore vel a quolibet alio cistercienses exinde adquisierunt, diligenter inquirat et fideliter reddat. Hanc compositionem ab utroque capitulo, cisterciensi et sancti Germani, faciant approbari et sigillis suis abbates eam firmabunt, cum sigillo capituli sancti Germani. Nos quoque eam ratam habentes firmam et inviolatam permanere decernimus et presentis scripti patrocinio communimus, statuentes ut nulli hominum liceat hanc paginam nostre confirmationis infringere vel ei ausu temerario contraire. Si quis autem hoc attemptare presumpserit, indignationem omnipotentis Dei et beatorum Petri et Pauli apostolorum ejus se noverit incursurum.